b'\n_START_ARTICLE_\nAnna Maria Dal\xc3\xad i Dom\xc3\xa8nech\n_START_SECTION_\nBiografia\n_START_PARAGRAPH_\nFou el tercer fill del matrimoni Felipa Dom\xc3\xa8nech i Salvador Dal\xc3\xad (pare), un notari de Figueres, i la germana de Salvador Dal\xc3\xad. De petita i de jove, tenia molt bones relacions amb el seu germ\xc3\xa0, que li portava quatre anys, i els seus amics, com ara el gran poeta Federico Garcia Lorca, que va passar temporades a Cadaqu\xc3\xa9s a casa seva (per primera vegada el 1925, quan ella tenia 17 anys), i amb el qual mantenien una correspond\xc3\xa8ncia de gran amistat. Va servir sovint de model per a diverses pintures de Salvador Dal\xc3\xad en la seva \xc3\xa8poca jove. De fet, Anna Maria Dal\xc3\xad va marcar una \xc3\xa8poca en l\'obra pict\xc3\xb2rica de Dal\xc3\xad. Durant la Guerra Civil la seva i altres fam\xc3\xadlies benestants de Figueres van patir la repressi\xc3\xb3 de la rereguarda republicana. Anna Maria va ser detinguda el 4 de desembre de 1938, acusada falsament d\'espionatge. Va estar disset dies empresonada en diverses presons on va patir m\xc3\xbaltiples tortures i violacions. Tot aix\xc3\xb2 passava poc abans que les tropes franquistes arribessin a la frontera francesa. Va patir una forta crisis nerviosa que li va salvar la vida, ja que, arran d\'aquesta crisi, va sortir en llibertat. Acabada la guerra va ingressar a la "Hermandad de Excautivos", organitzaci\xc3\xb3 d\'\xc3\xa0mbit nacional que exaltava els valors dels que havien estat empresonats durant la guerra en territori republic\xc3\xa0._NEWLINE_Arran d\'aquest per\xc3\xadode d\'empresonament, Anna Maria es va sumir en una depressi\xc3\xb3 i els seus familiars no sabien si se\'n sortiria. Va ser gr\xc3\xa0cies al seu amic Manuel Brunet, que va comen\xc3\xa7ar a sortir i a pensar, seriosament, en escriure. D\'aquesta amistat en van sorgir, anys m\xc3\xa9s tard, dues publicacions: Tot l\'any a Cadaqu\xc3\xa9s i Dal\xc3\xad vist per la seva germana. Aquesta obra era una resposta a l\'autobiografia del seu germ\xc3\xa0 La vida secreta de Salvador Dal\xc3\xad i Anna Maria la va escriure amb l\'\xc3\xbanic objectiu de refutar i contrarestar molts dels fets exposats en l\'autobiografia que Dal\xc3\xad va escriure l\'any 1942._NEWLINE_Va ser \xc3\xadntima amiga tamb\xc3\xa9 de la poetessa Quima Jaume, a qui va animar a escriure quan aquella encara no havia assolit renom. M\xc3\xa9s tard, la poeta li va dedicar un article-estudi, al Punt el 1990, que li valgu\xc3\xa9 el premi period\xc3\xadstic "Premi de Cadaqu\xc3\xa9s a Carles Rahola". _NEWLINE_Tamb\xc3\xa9 va ser \xc3\xadntima amiga d\'Antonina Rodrigo Garc\xc3\xada (guanyadora del Premi Internacional de Periodisme Manuel de Falla el 1975, Premi Internacional Acad\xc3\xa9mie Europ\xc3\xa9enne des Arts el 1988 i recipient de la Creu de Sant Jordi el 2006), la gran bi\xc3\xb2grafa de Salvador Dal\xc3\xad i Federico Garcia Lorca, que tamb\xc3\xa9 li va dedicar un llibre en part a ella i la seva infantesa junt amb el Salvador._NEWLINE_Com b\xc3\xa9 diu la Quima Jaume a "Anna Maria Dal\xc3\xad i Cadaqu\xc3\xa9s", el seu article biogr\xc3\xa0fic i sobre l\'obra de l\'autora: l\'Anna Maria no es considerava escriptora, tanmateix, va escriure quatre llibres sobre Cadaqu\xc3\xa9s i el seu germ\xc3\xa0." El primer dels llibres enfocava les seves viv\xc3\xa8ncies de joventut amb el seu germ\xc3\xa0 i estava escrit originalment en catal\xc3\xa0 per\xc3\xb2 publicat en castell\xc3\xa0. M\xc3\xa9s tard en faria una versi\xc3\xb3 ampliada i renovada que es publicaria en catal\xc3\xa0. Els seus segon i tercer llibres eren sobre viv\xc3\xa8ncies, costums, tradicions, an\xc3\xa8cdotes de Cadaqu\xc3\xa9s, enfilat amb la novel\xc2\xb7litzaci\xc3\xb3 de la vida del poblet\xc3\xa0, amb personatges del poble inventats, sovint humils (pescadors, peixateres, etc.), tot embolcallat en un to po\xc3\xa8tic, l\xc3\xadric i contemplatiu. El seu tercer llibre reflecteix la influ\xc3\xa8ncia de Rabindranath Tagore, un autor que ella admirava molt. El seu quart llibre tamb\xc3\xa9 versa sobre Cadaqu\xc3\xa9s, aquest en un to m\xc3\xa9s nost\xc3\xa0lgic pel Cadaqu\xc3\xa9s perdut de la joventut._NEWLINE_L\'Anna Maria va viure a la casa de la seva fam\xc3\xadlia a Es Llan\xc3\xa9 (Cadaqu\xc3\xa9s), els \xc3\xbaltims anys acompanyada de la seva majordoma Em\xc3\xadlia Pom\xc3\xa9s, a qui va llegar la seva casa. El 1987, va llegar alguns dels seus arxius amb manuscrits i correspond\xc3\xa8ncia, fotos i records de Federico Garcia Lorca, al Centro de Estudios Lorquianos de la Diputaci\xc3\xb3 de Granada._NEWLINE_A part d\'escriure i servir de model al seu germ\xc3\xa0, l\'Anna Maria, tamb\xc3\xa9 va pintar algunes obres. A la p\xc3\xa0gina Arcadia es poden veure alguns dibuixos en color de flors, en un estil na\xc3\xaff que recorda un xic a  Maria Girona. Tamb\xc3\xa9 va participar, tot i que es creu que m\xc3\xadnimament, en l\'esbos pel decorat de l\'obra de teatre \xe2\x80\x9cMariana Pineda\xe2\x80\x9d de Garcia Lorca, realitzat per Salvador Dal\xc3\xad i Garcia Lorca._NEWLINE_Dos anys abans de morir va caure malalta. Va morir al mateix Cadaqu\xc3\xa9s.'